ДЕЛЕГИРАН РЕГЛАМЕНТ (ЕС) № 182/2014 НА КОМИСИЯТА
от 17 декември 2013 година
за изменение на приложение III към Регламент (ЕС) № 978/2012 на Европейския парламент и на Съвета за прилагане на схема от общи тарифни преференции
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕС) № 978/2012 на Европейския парламент и на Съвета от 25 октомври 2012 г. за прилагане на схема от общи тарифни преференции и за отмяна на Регламент (ЕО) № 732/2008 на Съвета (1), и по-специално член 10, параграф 4 от него,
като има предвид, че:
(1)
В член 9, параграф 1 от Регламент (ЕС) № 978/2012 са определени условията, при които тарифните преференции в рамките на специалния насърчителен режим за устойчиво развитие и добро управление могат да бъдат предоставени на държавите заявители. За да се ползва от режима, държавата следва да бъде считана за уязвима. Тя следва да е ратифицирала всички конвенции, изброени в приложение VIII към посочения регламент, а в най-новите налични заключения на компетентните наблюдаващи органи не следва да е констатирано тежко нарушение във връзка с ефективното изпълнение на някоя от тези конвенции. По отношение на никоя от съответните конвенции държавата не следва да е формулирала резерва, която да е забранена от конвенцията или която, за целите на член 9 от Регламент (ЕС) № 978/2012, да се счита за несъвместима с предмета и целта на съответната конвенция. Държавата заявител следва да приеме без резерви изискванията за докладване, наложени с всяка от конвенциите, и да поеме обвързващите ангажименти, посочени в член 9, параграф 1, точки г), д) и е) от Регламент (ЕС) № 978/2012.
(2)
Държава - бенефициер по ОСП, която желае да се ползва от ОСП+, следва да отправи искане за това, придружено от изчерпателна информация относно ратификацията на съответните конвенции, формулираните от държавата резерви и противопоставянето на тези резерви от другите страни по конвенцията, както и за поетите от държавата обвързващи ангажименти.
(3)
В съответствие с член 290 от ДФЕС на Комисията е предоставено правомощието да приема делегирани актове, за да въведе или измени приложение III с цел да предостави на държавата заявител специален насърчителен режим за устойчиво развитие и добро управление, като я добави към списъка на държавите - бенефициери по ОСП+.
(4)
Комисията получи искане за ползване на специалния режим от Република Ел Салвадор, Република Гватемала и Република Панама.
(5)
След като разгледа исканията в съответствие с разпоредбите на член 10, параграф 1 от Регламент (ЕС) № 978/2012 Комисията установи, че тези държави отговарят на необходимите условия. Следователно режимът по ОСП+ следва да им бъде предоставен считано от датата на влизане в сила на настоящия регламент, а приложение III към Регламент (ЕС) № 978/2012 следва да бъде съответно изменено.
(6)
Комисията ще следи статуса на ратификациите на съответните конвенции и ще наблюдава тяхното ефективно изпълнение от държавите бенефициери, както и сътрудничеството с компетентните наблюдаващи органи, в съответствие с член 13,
ПРИЕ НАСТОЯЩИЯ РЕГЛАМЕНТ:
Член 1
Следните държави и съответните им азбучни кодове се добавят съответно в колони Б и А от приложение III към Регламент (ЕС) № 978/2012:
„Ел Салвадор
SV
Гватемала
GT
Панама
PA“
Член 2
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 17 декември 2013 година.